**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 29.03.2019, ora 08.00 – 30.03.2019, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 30.03.2019, ora 07.00**

**RÂURI**

**Debitele au fost în scădere**, exceptând râurile din bazinele hidrografice: Bârzava, Moravița, Caraș, Vedea, Argeș, Ialomița, Bârlad, Bistrița, Moldova, bazinul mijlociu și inferior al Oltului, cursul inferior al Prutului și râurile din Dobrogea, unde au fost staționare.

Debitele se situează, în general, la valori cuprinse între 30-100% din mediile multianuale lunare, mai mari pe râurile din bazinele hidrografice: Vişeu, Prahova, bazinele superioare ale râurilor: Someșul Mare, Mureș, Jiu, Buzău, Bistrița, Moldova, Suceava și mai mici (sub 30%) pe râurile din bazinele Vedea, Bârlad, pe afluenții Prutului și izolat în bazinele hidrografice: Crasna, Barcău, Crișul Negru, Crișul Alb și bazinul inferior al Argeșului.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în scădere**, exceptând râurile din bazinele hidrografice: Bârzava, Moravița, Caraș, Vedea, Argeș, Ialomița, Bârlad, Bistrița, Moldova, Suceava, bazinul mijlociu și inferior al Oltului, cursul inferior al Prutului, afluenții Prutului și râurile din Dobrogea unde vor fi staționare.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în ţară (secţiunea Baziaş) în intervalul 29–30.03.2019 a fost în scădere, având valoarea de 5900 m3/s**, sub media multianuală a lunii martie (6700 m3/s).

În aval de Porţile de Fier debitele au fost în scădere pe sectoarele Gruia – Corabia și Brăila – Tulcea, în creștere pe sectorul Tr. Măgurele – Călăraşi şi relativ staţionare pe sectorul Cernavodă – Vadu Oii.

**Debitul la intrarea în ţară (secţiunea Baziaş) va fi în scădere (5800 m3/s).**

În aval de Porţile de Fier debitele vor fi în scădere pe sectorul Gruia – Zimnicea, în creştere pe sectorul Giurgiu – Vadu Oii şi staționare pe sectorul Brăila – Tulcea.

**2.** **Situaţia meteorologică în intervalul 29.03.2019, ora 08.00 –30.03.2019, ora 06.00**

**ÎN ŢARĂ**

Vremea a fost în general frumoasă și apropiată de normalul termic al acestei date. În regiunile estice și sud-estice au fost înnorări temporare, dar nu s-au semnalat precipitații, iar în restul zonelor, cerul a fost variabil spre mai mult senin. Vântul a suflat slab și moderat, cu unele intensificări la munte și izolat în Muntenia. La ora 20 mai era strat de zăpadă doar la munte unde măsura, în platformele stațiilor meteorologice, până la 227 cm în Masivul Făgăraș (Bâlea Lac). Temperaturile maxime, în ușoară creștere în vest, centru și nord, la scara întregii țări s-au încadrat între 8 grade la Sulina și 19 grade la Băile Herculane. La ora 06.00 erau -5 grade la Miercurea Ciuc și 8 grade la Bacău, Bârlad, Botoșani, Cotnari, Iași, Negrești și Râmnicu Sărat. Noaptea, pe arii restrânse s-a produs brumă în vestul, centrul și sudul teritoriului.

**LA BUCUREŞTI**

Vremea a fost predominant frumoasă și normală termic. Cerul a fost variabil, iar vântul a suflat slab până la moderat. Temperatura maximă a fost de 12 grade la Afumați, 13 grade la Băneasa și 14 grade la Filaret, iar la ora 06.00 erau -1 grad la Băneasa și 5 grade la Afumați și Filaret. În zona preorășenească, în cursul nopții s-a semnalat brumă.

**3. Prognoza meteorologică în intervalul 30.03.2019, ora 08.00 –31.03.2019, ora 09.00**

**ÎN ŢARĂ**

Vremea va fi în general frumoasă și se va încălzi ușor. Cerul va fi mai mult senin, exceptând estul și sud-estul țării, unde va fi variabil, cu înnorări pe parcursul zilei. Vântul va sufla slab și moderat, cu unele intensificări în prima parte a intervalului la munte, și pe arii restrânse în nordul Moldovei. Temperaturile maxime vor fi cuprinse între 10 și 19 grade, cu cele mai ridicate valori în regiunile vestice și sud-vestice, iar cele minime se vor situa între -5 și 8 grade. Izolat va fi ceață, iar în estul Transilvaniei se vor menține condițiile de brumă.

**LA BUCUREŞTI**

Cerul va fi variabil, iar vântul va sufla slab și moderat. Temperatura maximă va fi de 15...16 grade, iar cea minimă de 3...4 grade.

**4. Buletin nivometeorologic emis pentru perioada 29 martie 2019 – 30 martie 2019**

**Evoluția vremii în ultimele 24 de ore:**

Vremea s-a încălzit ușor față de ziua precedentă, însă s-a menținut ușor mai rece decât normalul termic al perioadei. Cerul a fost variabil, cu înnorări temporare în Carpații Orientali, unde pe arii restrânse în cursul nopții s-au semnalat ninsori slabe. Vântul a suflat slab și moderat, cu intensificări temporare din sector nordic, cu viteze ce au depășit 60-70 km/h în zonele de creastă din Carpații Meridionali și Orientali. Pe arii restrânse s-a semnalat ceață. Stratul de zăpadă s-a menținut constant în unele zone mai înalte, în rest a scăzut cu 1-5 cm.

**Grosimea stratului de zăpadă în 29.03.2019, ora 14.00:**

Carpații Meridionali: 228 cm la Bâlea-Lac, 134 cm Vf. Țarcu, 127 cm la Vf. Omu, 40 cm la Păltiniș, 24 cm la Sinaia, 19 cm la Cuntu, 15 cm la Parâng, 2 cm la Predeal, petice la Fundata;

Carpații Orientali: 97 cm la Vf. Lăcăuți, 96 cm la Vf. Călimani, 73 cm la Vf. Ceahlău-Toaca, 57 cm la Bucin, 31 cm la Iezer - Vf. Pietrosul Rodnei;

Carpații Occidentali: 38 cm la Semenic, 35 cm la Stâna de Vale, 34 cm la Vlădeasa cota 1400 m, 22 cm la Vf. Vlădeasa, 12 cm la Băișoara.

**Evoluţia vremii în intervalul 29.03.2019, ora 20.00 – 30.03.2019, ora 20.00:**

Vremea va fi predominant frumoasă și se va încălzi față de ziua precedentă. Cerul va fi variabil. Vântul va sufla slab și moderat, cu intensificări temporare din sector predominant nord-estic, ce temporar vor depăși 50-60 km/h în zonele de creastă din Carpații Meridionali și Orientali. Izolat se va semnala ceață.

**Peste 1800 m:** temperaturi minime: -9 la -4 gr.C; temperaturi maxime: -2 la 4 gr.C;

**Sub 1800 m:** temperaturi minime: -5 la 0 gr.C; temperaturi maxime: 4 la 11 gr.C.

**Stabilitatea şi evoluţia stratului de zăpadă în masivul Făgăraș: risc moderat**

La peste 1800 m, la suprafață întâlnim un strat subțire de zăpadă căzută în ultimele zile, depusă peste stratul vechi, care este în general stabilizat și înghețat în partea superioară. Riscul principal îl constituie supraîncărcările mari pe pantele suficient de înclinate și mai ales în zonele cu depozite însemnate de zăpadă. Izolat, pe fondul insolației și a temperaturilor diurne ușor pozitive, pot fi și curgeri și avalanșe spontane de mici dimensiuni.

Sub 1800 m, stratul de zăpadă este în general compactat și stabilizat. Sub acțiunea insolației și a temperaturilor diurne pozitive se pot produce spontan curgeri sau avalanșe de topire, riscul declanșării fiind amplificat la supraîncărcări.

**Stabilitatea şi evoluţia stratului de zăpadă în masivul Bucegi: risc moderat**

La peste 1800 m, stratul subțire de zăpadă recentă de la suprafață s-a mai tasat ușor, iar sub acțiunea vântului pe unii versanți din zona de creastă sunt formate plăci de vânt. Sub acestea stratul vechi este consolidat și în general stabilizat. Pe pantele suficient de înclinate se pot declanșa avalanșe mai ales la supraîncărcări mari, dar izolat pot fi și curgeri și avalanșe spontane de mici dimensiuni.

Sub 1800 m, stratul de zăpadă recentă de la suprafață, depus peste stratul vechi compactat, s-a tasat odată cu creșterea temperaturilor. Sub acțiunea insolației și a temperaturilor diurne pozitive se pot produce spontan curgeri sau avalanșe de topire, riscul declanșării fiind amplificat la supraîncărcări.

**Stabilitatea şi evoluţia stratului de zăpadă în masivele Țarcu – Godeanu și Parâng - Șureanu: risc moderat**

La peste 1800 m, stratul de zăpadă prezintă unele plăci de vânt în partea superioară, iar în profunzime predomină cristalele fine, rotunde, de tip cupă și mai multe cruste subțiri de gheață intercalate. Riscul producerii de avalanșe este mai ales la supraîncărcări mari, pe pante suficient de înclinate. Pe fondul insolației și a temperaturilor diurne ușor pozitive, straturile cu o coeziune slabă la straturile vecine se pot desprinde, riscul fiind crescut în zone cu depozite mari de zăpadă.

Sub 1800 m, stratul este în general compactat și puternic umezit, dar va îngheța în partea superioară în cursul nopții pe fondul temperaturilor negative. Declanșarea avalanșelor este posibilă mai ales pe pantele cu înclinare mare: sub acțiunea insolației și pe fondul temperaturilor diurne pozitive, spontan se pot produce curgeri sau avalanșe de topire, riscul declanșării fiind amplificat la supraîncărcări.

**Stabilitatea şi evoluţia stratului de zăpadă în Munții Vlădeasa – Muntele Mare: risc moderat**

Stratul de zăpadă este relativ compact, puternic umezit, dar va îngheța în partea superioară în cursul nopții pe fondul temperaturilor negative. Riscul de declanșare a avalanșelor va fi moderat în special pe pantele cu înclinare mare și cu depozite de zăpadă mai însemnate. Sub acțiunea insolației și pe fondul temperaturilor diurne pozitive, se pot produce spontan curgeri sau avalanșe de topire, riscul fiind amplificat la supraîncărcări mari.

**Stabilitatea şi evoluţia stratului de zăpadă în Grupa Nordică a Carpaților Orientali (zona Munților Rodnei) și în Grupa Centrală a Carpaților Orientali (zona Munților Călimani – Bistriței - Ceahlău): risc moderat**

La peste 1800 m, stratul de zăpadă de la suprafață, format din zăpadă căzută în ultimele zilele, s-a tasat și compactat ușor, iar sub acesta se regăsesc numeroase cruste de gheață. În profunzime stratul este în general stabilizat. Pe văile cu pantă mare, unde s-au acumulat depozite însemnate de zăpadă, se pot declanșa avalanșe mai ales la supraîncărcări mari, dar izolat pot fi și curgeri și avalanșe spontane de mici dimensiuni, prin alunecarea stratului de la suprafață peste cel vechi.

Sub 1800 m, la suprafață întâlnim un strat de câțiva centimetri de zăpadă recentă depus peste stratul vechi compactat, umezit, dar care va îngheța în partea superioară în cursul nopții pe fondul temperaturilor negative. Sub acțiunea insolației și a temperaturilor diurne pozitive se pot produce spontan curgeri sau avalanșe de topire, riscul declanșării fiind amplificat la supraîncărcări mari.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

***Administrația Națională Apele Române*** informează despre producerea, în data de 29.03.2019, la ora 15:00, unei poluări accidentale cu ape uzate a pârâului Topliţa, din cauza unei avarii la staţia de pompare ape uzate din oraşul Rădăuţi, judeţul Suceava. Se lucrează pentru punerea în funcţiune a staţiei de pompare. Se va reveni cu informaţii suplimentare.

***Administrația Națională Apele Române*** informează că în data de 29.03.2019 a fost semnalată o posibilă poluare a apei râului Cracău, afluent de stânga al râului Bistriţa, în zona localităţii Oslobeni, comuna Bodeşti, judeţul Neamţ. Reprezentanţi ai S.G.A. Neamţ s-au deplasat pe teren pentru investigaţii. În urma acestora s-a constatat că la staţia de epurare a caminului de îngrijire bătrâni din localitatea Oslobeni s-a spart un perete despărţitor între compartimentul cu nămol activ şi decantorul final. Au fost prelevate probe de apă.

S-au dispus următoarele:

- oprirea staţiei de epurare;

- sistarea evacuării apelor uzate în emisar;

- vidanjarea şi spălarea bazinelor, până la remedierea problemei apărute.

Rezultatele analizelor fizico-chimice, pentru probele de apă prelevate, indică încadrarea în starea normală de calitate din zonă a apei râului Cracău.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 28.03.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot) și SO2 (dioxid de sulf). Pragurile de alertă şi informare pentru ozon au fost depășite 2 ore consecutiv la stația BZ-1 Buzău. Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

***Administrația Rezervației Biosferei Delta Dunării*** informează despre izbucnirea, la data de 29.03.2019, la ora 15:00, unui incendiu de vegetaţie uscată şi stuf, în zona grind Palade – canal Buhaz (în apropierea localităţii Sfântu Gheorghe, judeţul Tulcea). Se va reveni cu informaţii după stingerea incendiului.

***Garda Forestieră Râmnicu Vâlcea*** informează despre producerea, la data de 28.03.2019, la ora 15:00, unui incendiu de litieră pe raza O.S. Vânju Mare, în zona localităţii Vânju Mare, judeţul Mehedinţi. A fost afectată o suprafață de 0,6 ha. Incendiul a fost stins în aceeaşi zi, la ora 16:00, de personalul silvic și cetățeni. Cauza izbucnirii incendiului a fost propagarea focului de pe terenurile agricole limitrofe.

***Garda Forestieră Timişoara*** informează despre producerea următoarelor incendii de litieră:

- incendiul izbucnit la data de 28.03.2019, la ora 11:30, pe raza O.S. Bocşa Montană, în zona localităţii Fârliug, judeţul Caraş-Severin, care a afectat o suprafață de 0,15 ha, în fond forestier de stat, a fost stins în aceeaşi zi, la ora 17:30, de personalul silvic și cetățeni;

- incendiul izbucnit la data de 27.03.2019, la ora 10:00, pe raza O.S. Banatul Montan, în zona localităţii Lăpuşnicul Mare, judeţul Caraş-Severin, care a afectat o suprafață de 100 ha, a fost stins la data de 28.03.2019, la ora 23:30, de personalul silvic, pompieri și cetățeni;

- incendiul izbucnit la data de 27.03.2019, la ora 08:20, pe raza O.S. Geoagiu, în zona localităţii Balşa, judeţul Hunedoara, care a afectat o suprafață de 4,9 ha, în fond forestier privat şi de stat, a fost stins în data de 29.03.2019, la ora 09:20, de personalul silvic şi pompieri.

Cauza izbucnirii incendiilor a fost propagarea focului deschis, lăsat nesupravegheat.

***Garda Forestieră Cluj*** informează despre producerea, la data de 28.03.2019, la ora 11:30, unui incendiu de litieră pe raza O.S. Valea Arieşului. A fost afectată o suprafață de 1,5 ha. Incendiul a fost stins în aceeaşi zi, la ora 18:00, de personalul silvic și pompieri. Cauza izbucnirii incendiului a fost propagarea focului de pe terenurile învecinate.

***Garda Forestieră Braşov*** informează despre producerea următoarelor incendii de litieră:

- incendiul izbucnit la data de 27.03.2019, la ora 13:00, pe raza O.S. Dumbrăveni, în zona localităţii Brateiu, judeţul Sibiu, care a afectat o suprafață de 6,0 ha, în fond forestier de stat, a fost stins în aceeaşi zi, la ora 16:00, de personalul silvic și cetățeni;

- incendiul izbucnit la data de 27.03.2019, la ora 14:00, pe raza O.S. Dumbrăveni, în zona localităţii Laslea, judeţul Sibiu, care a afectat o suprafață de 1,0 ha, în fond forestier de stat, a fost stins în aceeaşi zi, la ora 16:00, de personalul silvic, pompieri și cetățeni.

Cauza izbucnirii incendiilor a fost propagarea focului deschis, lăsat nesupravegheat.

***Direcţia Silvică Satu Mare*** informează despre producerea, la data de 27.03.2019, la ora 14:00, unui incendiu de litieră pe raza O.S. Negreşti-Oaş, în fond forestier de stat. A fost afectată o suprafață de 0,15 ha. Incendiul a fost stins în aceeaşi zi, la ora 16:20, de personalul silvic și pompieri. Nu se cunoaşte cauza producerii incendiului.

***Garda Naţională de Mediu – Comisariatul Judeţean Bacău*** revine cu informaţii despre poluarea accidentală a solului care s-a produs la data de 28.03.2019, la ora 16:10, în zona localităţii Zemeş, judeţul Bacău, din cauza degradării fizice a bazinului de colectare scurgeri accidentale aferent distribuitorului 21 Runcu (OMV Petrom SA). A fost deversată o cantitate de aproximativ 10 mc de apă de zăcământ cu urme de ţiţei care a afectat o suprafaţă de aproximativ 100 mp de sol din incinta stației de injecție 21 Runcu şi 300 metri liniari din cursul unui torent cu debit nepermanent. Nu au fost afectate cursuri de apă cu debit permanent. S-a curăţat şi ecologizat zona afectată.

S-a aplicat sancţiune contravenţională în valoare de 50.000 RON, în conformitate cu art. 96, alin. 1, pct. 1 pentru nerespectarea 94 alin. 1, lit. J din OUG 195 / 2005.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 28.03.2019-29.03.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE